Vier vas vir Rust de Winter-moordLynette Lavender. Foto: Facebook. Vier verdagtes is in hegtenis geneem vir die moord op Lynette Pamela Lavender (60) wie se liggaam Donderdag in haar huis op ŉ kleinhoewe naby Rust de Winter in Limpopo, gevind is. Lavender se buurman het op haar liggaam afgekom. “Die buurman het onraad vermoed toe ŉ onbekende man haar motor bestuur het,” het kol. Ronel Otto, ŉ polisiewoordvoerder, Maandag gesê. “Hy het gaan ondersoek instel en haar liggaam in ŉ plas bloed op haar bed in haar slaapkamer aangetref. Sy is verskeie kere met ŉ skerp voorwerp gesteek.” Lavender het alleen op die kleinhoewe gewoon en dit is nie duidelik of enigiets buiten haar motor gesteel is nie. “Die Rust de Winter-polisie het die vier verdagtes Vrydag in Mabopane, noord van Pretoria vasgetrek. Haar voertuig was in hul besit en die polisie het daarop beslag gelê. Een van die verdagtes het vir ŉ kort tydperk as haar tuinier gewerk,” het Otto bygevoeg. Die verdagtes gaan binnekort in die Bela Bela-landdroshof verskyn op aanklagte van moord en motordiefstal. Trudy Lavender, Lynette se skoonsuster, het Maandag aan Maroela Media gesê die familie is baie dankbaar dat die verdagtes so vinnig aangekeer is. “Ons hoop nou net dat geregtigheid sal geskied,” het sy gesê. Lavender se begrafnis vind Vrydag om 10:00 in Pretoria plaas.